Drie vas ná Gupta-klopjagFoto: Getrude Makhafola/ANA Drie mense is in hegtenis geneem ná die Valke en die polisie op die Gupta-familie se huis in Saxonwold toegeslaan het. Brig. Hangwani Mulaudzi, woordvoerder van die Valke, het bevestig drie verdagtes is in hegtenis geneem en dat twee mense hulself na verwagting binnekort aan die polisie sal oorgee. Volgens mediaberigte is ‘n Gupta-broer reeds in hegtenis geneem. Mulaudzi het gesê die klopjag by Saxonwold is afgehandel en dat daar nou na ander adresse beweeg word. Talle voertuie met flitsende blou ligte het vroeër buite die Saxonwold-huis opgedaag en ŉ kort rukkie later die perseel binnegegaan. Die Valke is later daar weg, gevolg deur twee luukse voertuie. Daar is glo ook op dokumente beslag gelê tydens die klopjag. Die klopjag by Saxonwold hou verband met die Gupta-familie se verbondenheid aan die Vrede-suiwelprojek asook die voortslepende staatskapingsondersoek. Die Valke het verlede maand op die Bloemfontein-kantoor van Ace Magashule, premier van die Vrystaat, toegeslaan in verband met die omstrede Vrede-suiwelplaas. Die Nasionale Vervolgingsgesag (NVG) het ook ŉ bewaringsbevel bekom teen die Estina-suiwelprojekplaas wat Gupta-bande het. Ajay en Atul Gupta. Foto: ANA Daar is verlede jaar onthul dat die Guptas glo miljoene rande gekry het van die Vrystaatse regering se suiwelprojek in Vrede. E-posse wys glo hoe miljoene rande na Gupta-maatskappye oorbetaal en gebruik is om onder meer vir die Gupta-troue te betaal. Die joernalistieke ondersoekeenhede amaBhungane en Scorpio beweer R84 miljoen wat deur die Vrystaatse regering aan die suiwelprojek gegee is, het in die Guptas se hande beland. In Januarie is adj.pres. Cyril Ramaphosa deur die DA versoek om te verseker dat die land se grense op ŉ hoë gereedheidgrondslag geplaas word nadat die Valke glo lasbriewe verkry het om minstens een van die Gupta-broers in hegtenis te neem. City Press het destyds berig die Valke het op aanklaers van die NVG gewag om die lasbriewe te teken sodat die inhegtenisnemings gedoen kan word. City Press het ook berig daar is beweer die NVG se batebeslagleggingseenheid sou toe nog bewaringsbevele bedien aan maatskappye wat met die beweerde staatskaping, waarby die Gupta-familie geïmpliseer word, verbind kan word. Volgens City Press is die bewaringsbevele vir bates ter waarde van ongeveer R1,6 miljard.